CELEX: 62010CN0532
Language: mt
Date: 2010-09-09 00:00:00
Title: Kawża C-532/10 P: Appell ippreżentat fis- 16 ta’ Novembru 2010 minn adp Gauselmann GmbH mis-sentenza tal-Qorti Ġenerali (Is-Seba’ Awla) mogħtija fid- 9 ta’ Settembru 2010 fil-Kawża T-106/09 — adp Gauselmann GmbH vs L-Uffiċċju għall-Armonizzazzjoni fis-Suq Intern (Trade marks u Disinni) (UASI), Archer Maclean

5.2.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 38/2
            
         Appell ippreżentat fis-16 ta’ Novembru 2010 minn adp Gauselmann GmbH mis-sentenza tal-Qorti Ġenerali (Is-Seba’ Awla) mogħtija fid-9 ta’ Settembru 2010 fil-Kawża T-106/09 — adp Gauselmann GmbH vs L-Uffiċċju għall-Armonizzazzjoni fis-Suq Intern (Trade marks u Disinni) (UASI), Archer Maclean
   (Kawża C-532/10 P)
   2011/C 38/02
   Lingwa tal-kawża: l-Ingliż
   
      Partijiet
   
   
      Appellanti: adp Gauselmann GmbH (rappreżentant: P. Koch Moreno, avukat)
   
      Partijiet oħra fil-proċedura: L-Uffiċċju għall-Armonizzazzjoni fis-Suq Intern (Trade marks u Disinni) (UASI), Archer Maclean
   
      Talbiet tal-appellanti
   
   L-appellanti titlob li l-Qorti tal-Ġustizzja jogħġobha:
   
               —
            
            
               tannulla s-sentenza appellata, tad-9 ta’ Settembru 2010, tal-Qorti Ġenerali (Is-Seba’ Awla) fil-Kawża T-106/09.
            
         
               —
            
            
               tannulla d-deċiżjoni, tat-12 ta’ Jannar 2009, tal-Ewwel Bord tal-Appell tal-UASI jew, sussidjarjament, tirrinvija l-kawża quddiem il-Qorti Ġenerali tal-Unjoni Ewropea.
            
         
               —
            
            
               tikkundanna lill-partijiet avversarji għall-ispejjeż taż-żewġ kawżi.
            
         
      Aggravji u argumenti prinċipali
   
   L-appellanti ssostni li s-sentenza tal-Qorti Ġenerali ma kinitx konsistenti mal-ġurisprudenza dwar l-interpretazzjoni tal-Artikolu 8(1)(b) tar-Regolament dwar it-trade mark Komunitarja (1). L-appellanti tibbaża ruħha fuq l-aggravji li ġejjin:
   
               —
            
            
               L-appellanti ssostni li l-Qorti Ġenerali wettqet żball meta tat lill-kelmiet “Archer Maclean’s”, li ċarament għandhom rappreżentazzjoni sekondarja u marġinali fit-trade mark kollha li għaliha saret l-applikazzjoni, li jagħmluhom kważi illeġġibbli, l-istess valur distintiv bħall-kelma “MERCURY”, li hija l-element distintiv u dominanti, meta kkonkludiet li ma hemmx probabbiltà ta’ konfużjoni mat-trade mark ikkontestata, “MERKUR”.
            
         
               —
            
            
               L-appellanti ssostni li s-sentenza tal-Qorti Ġenerali wettqet evalwazzjoni żbaljata taż-żewġ trade marks, peress li l-kelma “MERCURY”, li hija l-element distintiv u dominanti tat-trade mark li għaliha saret l-applikazzjoni, mhux biss ma għandha l-ebda tifsira fil-lingwa tas-suq rilevanti, jiġifieri l-Ġermanja, iżda hija simili ħafna, mill-aspett fonetiku u viżiv, għat-trade mark ikkontestata, “MERKUR”.
            
         
               —
            
            
               Fl-aħħar nett, l-appellanti ssostni li l-Qorti Ġenerali wettqet żball meta qieset li d-differenzi minimi bejn il-kelma “MERCURY”, li hija l-element distintiv u dominanti tat-trade mark li għaliha saret l-applikazzjoni, u “MERKUR”, li hija s-simbolu tat-trade mark ikkontestata, huwa biżżejjed sabiex jipprekludi lill-pubbliku milli jitħawwad bejn iż-żewġ trade marks.
            
         
      (1)  Regolament tal-Kunsill (KE) Nru 207/2009, tas-26 ta’ Frar 2009 dwar it-trade mark Komunitarja
   ĠU L 78, p. 1